M. Sabolová, poslankyňa: (2006-12-05):
Dôvodová správa pri predloženom vládnom návrhu hovorí, že vláda predkladá tento návrh zákona v súlade s programovým vyhlásením vlády. Ak v súlade, tak by mal byť trochu iný tento návrh a vlastne nie je v súlade, keď to veľmi jednoducho pomenujeme, pretože ani rozpracované programové vyhlásenie vlády nehovorilo o tom, že budeme vymedzovať nejaké krátke obdobie, kedy budeme skúšať, to nazývam v tom pozmeňujúcom návrhu, akési skúšobné obdobie na 4 mesiace. Kresťanskodemokratické hnutie ani pri programovom vyhlásení vlády nekritizovalo v tejto časti zdravotníctva tento poistný systém, pretože aj ono malo vo svojom volebnom programe navýšenie odvodov za poistencov štátu zo 4 na 5 % a dodnes na tomto návrhu Kresťanskodemokratické hnutie trvá, pretože podľa názoru odborníkov, pán spravodajca, ja som len komunikátorka, aj keď nie som odborníčka v zdravotníckej obci, po dnešnom výbore vám to chcem pripomenúť, sa stotožňujem s tým, že tento návrh treba upraviť. Dnes je veľmi jasné, že je v podstate dosť veľký rozdiel medzi poistencami štátu a poistencami, ktorí si platia ako zamestnanci svoje poistené odvody, a preto sa nenapĺňa systém zdravotného poistenia do takej miery, aby bolo možné uhrádzať všetky výkony, ktoré poskytovatelia vykonávajú. Najchorobnejšou skupinou obyvateľstva alebo najviac využívajúcou zdravotnícke služby sú práve poistenci štátu, sú to dôchodcovia a deti, a ak chceme vytvoriť systém, aby poskytovatelia mali uhradené výkony, ktoré poskytnú, je potrebné do systému priniesť aj finančné zdroje, tak ako som to vyjadrila aj v prvom čítaní. Čiže nestačia len racionalizačné opatrenia, ktoré bude určite potrebné urobiť, tak ako pán minister aj vo výbore hovoril, pomôže systému, pretože bude kontrolovať účelnosť využitia prostriedkov, ale veľmi dobre vieme a hlavne vy ako odborní zdravotnícki pracovníci, lekári, sestry a všetci zdravotnícki pracovníci, že ak chceme dosiahnuť, aby mohlo dôjsť k valorizácii cien výkonov, ktoré už 4 alebo 5 rokov vôbec neboli nejako nanovo prehodnotené, neboli zvýhodnené, neupravovali sa limity, ktoré dostávajú poskytovatelia, ak chceme dôjsť do štádia, keď sľuby o valorizácii miezd v zdravotníctve by sa mali naplniť, je nutné navýšiť tieto zdroje, ale nie čiastočne na 4 mesiace. Myslím si, že pán kolega predo mnou dostatočne vysvetlil dôvody, dostatočne už zazneli všetky dôvody aj v médiách, čiže tie všeobecné pripomienky asi postačujú. Predložím môj pozmeňujúci návrh, ktorý predkladám v dvoch alternatívach, tak ako som sa ho pokúsila predložiť aj vo výbore. Keďže výbor nebol schopný prijať platné uznesenie, neprešli žiadne pozmeňujúce návrhy vo výbore pre zdravotníctvo, prešli len pripomienky legislatívneho odboru Národnej rady, ktoré sú v spoločnej správe. Čiže pozmeňujúci návrh k tlači 93, alternatíva 1, pán poslanec, poprosila by som pána ministra, aby počúval návrhy, je to dosť vážna vec. Alternatíva 1, bod 1: „Vypustiť § 31c a bod 2 v § 12 ods. 1 písm. f) nahradiť číslo 4 číslom 5.“ Ide o zvýšenie platieb za poistencov štátu v zmysle programového vyhlásenia vlády, čiže to vyzerá, ako keby som ja opozičná poslankyňa hájila programové vyhlásenie vlády, zo zákona nevytvára nijaké skúšobné obdobie, ale vytvára zákonný rámec v systéme zdravotného poistenia. Návrhom sa vytvorí zvýšenie zdrojov do poistného systému tak, aby boli zlepšené platobné pomery poisťovní za výkony pre poskytovateľov práve za poistencov, ktorí najviac využívajú zdravotnícke služby, ide hlavne o deti, dôchodcov. Návrh zvyšuje výdavky štátneho rozpočtu, to chcem pripomenúť, o cca 4 mld., ale to je len čiastočné dofinancovanie neuhradených výkonov u poskytovateľov, ktorých je zriaďovateľom štát. Vy, pán minister, asi najlepšie viete, že možno ide až o 6 mld., ktoré dnes dlhujeme do štátom zriadených zariadení, a to už nehovorím o neuhradených výkonoch pre poskytovateľov, ktorých zriaďovateľmi sú VÚC, obce alebo iné subjekty. Ak tento návrh neprejde, je tu alternatíva 2, čiže žiadam hlasovať samostatne, kde v bode 1 „vypustiť § 31c“, ale v bode 2 v § 12 ods. 1 písm. f) nahradiť „číslo 4“ „číslom 4,33“. Tento návrh je o niečo iný, ako predložil kolega, pretože kolega poslanec Novotný navrhuje pre rok 2007 navýšenie zo 4 na 4,33. Ja navrhujem systémovú zmenu v zákone, aby sme v § 12 upravili navýšenie odvodov, ale zároveň chcem zdôrazniť, že nejde o zvýšenie výdavkov štátneho rozpočtu, pretože tento koeficient rešpektuje programovaný výdavok 2,1 mld., ale dáva jasný rozpočtový rámec pre poisťovne a poskytovateľov na nasledujúce obdobie a tak, ako aj v predchádzajúcom len čiastočne vykryje to, čo nie je zabezpečené za niekoľko rokov nato, aby boli výkony valorizované a aby boli platy, aby bolo možné platy v zdravotníctve valorizovať. Ak tie zdroje tam neprídu, stále budeme vytvárať dlhy a budeme vytvárať opäť nejaký nie dobrý rámec zabránenia exekúcií v štátnych zariadeniach, ale pomalinky necháme padnúť všetky zariadenia, ktoré nemajú štátnu ochranu, lebo sú v regionálnej pôsobnosti alebo v zriaďovacej pôsobnosti neštátnych subjektov. A preto vás, páni poslanci, prosím, ak nechceme navýšiť štátny rozpočet, tak sa prikloňme k systémovej zmene aspoň alternatívy B, kde riešime systémové riešenie pre poistencov, poisťovne a poskytovateľov. Ďakujem veľmi pekne.